Djokovic wen sewende Wimbledon-titelSerwië se Novak Djokovic vier sy oorwinning (10 Julie 2022) (Foto: Sebastien Bozon/AFP) Gogga het toe nie vir baba bang gemaak nie. Die bakleierige grootbek Australiër Nick Kyrgios is intimiderend op die tennisbaan, maar jy wen nie 21 Grand Slam-titels as jy skrik vir ŉ koue pampoen nie. Novak Djokovic was nie sy beste vanjaar op Wimbledon se grasbane nie, maar hy kon steeds sy sewende titel beklink en is weer net een Grand Slam-titel agter die Spanjaard Rafael Nadal. Sy sewe titels ewenaar die Amerikaner Pete Sampras se loopbaan by Wimbledon. Hy is nou net een Wimbledon-titel agter Roger Federer. Dit was ook die 35-jarige Serwiër se 32ste Grand Slam-eindstryd. Kyrgios was verbasend kalm en gefokus in die eerste stel. Dit was sy derde kragmeting ooit teen Djokovic en die Serwiër was nog nooit voorheen aan die wenkant nie. Kyrgios het Djokovic met sy onortodokse spel heen-en-weer oor die baan beweeg en die eerste stel 6-4 gewen. Djokovic is soos stadige gif en hy het 83% van die punte op sy eerste afslaan gewen asook 73% van die punte op sy tweede afslaan. Kyrgios se vergelykende syfers was onderskeidelik 71% en 65%. Dit was ondanks Kyrgios se 30 kishoue teenoor Djokovic se 15. Djokovic het in die tweede en derde stel daarin geslaag om deur te breek op Kyrgios se afslaan. Hy palm die stelle 6-3 en 6-4 in. In die vierde stel was daar steeds hoop vir die Australiër. Alles het volgens afslaan verloop en die wedstryd was op ŉ mespunt met ŉ valbylpot. Dis waar Kyrgios se wiele toe afkom. Hy het slordige foute gemaak en Djokovic het die skroewe net al stywer gedraai. Kyrgios was sy bekkige self en het op homself en sy spelerslosie geskree. Djokovic het die valbylpot 7-3 gewen met Kyrgios wat nog ŉ swak hou teen die net geslaan het. Die eindtelling was 4-6, 6-3, 6-4 en 7-6 (7/3) in Djokovic se guns.